Í tillögu til þingsályktunar um stefnumótandi byggðaáætlun fyrir árin 2010 til 2013 er ekki minnst einu orði á hefðbundinn landbúnað og sáralítið er fjallað um sjávarútveg . Bændablaðið greinir frá því að þetta hafi eðli málsins samkvæmt vakið athygli í ljósi þess að um er að ræða höfuðatvinnuvegi í byggðum víða um land . Í drögum að byggðaáætlun sem dreift var til fjölda aðila fyrir all nokkru síðan kemur fram að meginmarkmið byggðaáætlunar séu að bæta skilyrði til búsetu , nýsköpunar og sjálfbærrar þróunar í öllum landshlutum , að efla menntun , menningu , samfélög og samkeppnishæfni byggða og bæja landsins með margvíslegum aðgerðum . Skilgreind hafa verið sjö lykilsvið með tillögum um aðgerðir og eftirfylgni til að ná þessum markmiðum . Sviðin eru eftirfarandi : Almenn atvinnustefna , samþætting opinberra áætlana , efling stoðkerfis atvinnulífsins , nýsköpun og sprotafyrirtæki , erlend nýfjárfesting í atvinnulífinu , efling ferðaþjónustu og félagsauður .